ห่วง FTAไทย-สหรัฐ เอื้อทุนครอบวัฒนธรรมการรักษาแบบไทย
ประชาไท - 5 มิ.ย. 48 ที่อาคารรัฐสภา น.พ.นิธิวัฒน์ กิจศรีอุไร รองผู้อำนวยการโรงพยาบาลสมิติเวช เข้าชี้แจงถึงผลกระทบต่อโรงพยาบาลเอกชน หากมีการเปิดเสรีการค้ากับสหรัฐอเมริกา ต่อคณะอนุกรรมาธิการพิจารณาศึกษาผลกระทบทางด้านสาธารณสุข จากนโยบายการเปิดการค้าเสรีระหว่างไทย - สหรัฐอเมริกา (สาธารณสุข) วุฒิสภา ซึ่งมี พล.ท.ปัญญา อยู่ประเสริฐ เป็นประธาน รองผู้อำนวยการโรงพยาบาลสมิติเวชกล่าวว่า เป็นห่วงในเรื่องการครอบงำด้านวัฒนธรรมการรักษาของแพทย์ เพราะหากสหรัฐสามารถเข้ามาดำเนินกิจการโรงพยาบาลได้อย่างเสรี (ตามลักษณะการค้าบริการระหว่างประเทศรูปแบบที่ 3) อาจทำให้การรักษาพยาบาลอยู่ภายใต้ระบบความคิดแบบตะวันตก น.พ. นิธิวัฒน์ ยืนยันว่า ปัจจุบันความสัมพันธ์ระหว่างแพทย์ไทยและผู้ป่วยยังเป็นเรื่องของความเมตตา เห็นอกเห็นใจ ถึงแม้ว่าจะเป็นแพทย์ในโรงพยาบาลเอกชนก็ตาม ซึ่งแตกต่างจากวัฒนธรรมตะวันตกที่การรักษามักอยู่ภายใต้ความคิดแบบทุนอย่างเต็มตัว หากมีการเปิดโอกาสให้ชาวอเมริกันดำเนินกิจการโรงพยาบาลในประเทศไทยได้อย่างเสรี เกรงว่าจะทำให้วัฒนธรรมการรักษาของแพทย์ในประเทศไทยเปลี่ยนไป ซึ่งอาจทำให้วิชาชีพแพทย์ถูกมองในแง่ไม่ดีในสายตาของผู้ป่วย ทั้งนี้สืบเนื่องจากการเปิดเสรีการค้าภาคบริการ (รวมถึงบริการสาธารณสุข) ตามรูปแบบที่สหรัฐทำกับประเทศต่างๆ ก่อหน้านี้ อาจทำให้ประเทศไทยจะต้องปฏิบัติแก่ประเทศภาคีอย่างเท่าเทียมกัน (Most Favored Nation Treatment) ซึ่งลักษณะการค้าบริการระหว่างประเทศมีอยู่ 4 รูปแบบ คือ รูปแบบที่ 1 Cross Border Supply หรือการค้าข้ามพรมแดน โดยที่ผู้ให้บริการอยู่ในต่างประเทศ แต่ให้บริการแก่ลูกค้าในประเทศไทยโดยอาศัยสื่ออิเล็กทรอนิกส์ เช่น การให้คำปรึกษาผ่านการสื่อ การส่งข้อมูลออนไลน์ การบริการโทรคมนาคม รูปแบบที่ 2 Consumption Aboard หรือการบริโภคในต่างประเทศ หมายถึง ผู้รับบริการเคลื่อนย้ายไปยังประเทศผู้ให้บริการ เช่น การเดินทางไปท่องเที่ยว เดินทางไปรักษาพยาบาล หรือศึกษาในต่างประเทศ รูปแบบที่ 3 Commercial Presence หรือการจัดตั้งหน่วยธุรกิจเพื่อให้บริการในต่างประเทศ อาจเป็นนิติบุคคล เพื่อให้บริการ เช่น สถาบันการเงินต่างชาติ เข้ามาตั้งสาขาในประเทศไทย หรือมาตั้งบริษัทให้คำปรึกษาด้านวิศวกรรมก่อสร้าง รูปแบบนี้มีความเกี่ยวพันกับการลงทุนระหว่างประเทศด้วย รูปแบบที่ 4 Presence of Natural Person หรือการเข้ามาโดยบุคคลธรรมดา เพื่อมาให้บริการ เช่นวิศวกรต่างชาติเข้ามาทำงานในประเทศไทย หรือคนไทยไปทำงานในต่างประเทศ โดยเป็นพยาบาล หรือ เป็นพ่อครัว เป็นต้น 
ประชาไท - 5 มิ.ย. 48 ที่อาคารรัฐสภา น.พ.นิธิวัฒน์ กิจศรีอุไร รองผู้อำนวยการโรงพยาบาลสมิติเวช เข้าชี้แจงถึงผลกระทบต่อโรงพยาบาลเอกชน หากมีการเปิดเสรีการค้ากับสหรัฐอเมริกา